આ કંપનીએ કિમોનોના રંગબેરંગી સિલ્કના કાપડનો ઉપયોગ કરી આધુનિક ફેશનનાં ટ્રેન્ડી ડ્રેસ, પર્સ, બેડસ્પ્રેડ્સ તથા અન્ય ચીજો બનાવવા લાગી. આમાં જોએનનું કિમોનોનું કલેક્શન ખૂબ કામ લાગ્યું. વળી, આ ચીજો બનાવવાની તાલીમ તોહોકુનાં લોકો અને મહિલાઓને આપી જોએને તેમને પગભર કર્યા. આમ, પરિવારનાં સદસ્યો ગુમાવી ચૂકેલા લોકોનાં જીવનમાં તેમણે રંગો પૂર્યા. અનેક જાપાની ઘરોમાં પેઢીઓથી સચવાઈને પડેલા કિમોનો બહાર આવ્યા અને એને જોએને સર્જેલા નવા સ્વરૂપે બજારમાં મૂકવામાં આવ્યા. નવેમ્બર ૨૦૧૨થી શરુ થયેલી આ કંપનીની પ્રોડકટ્સ આજે યુરોપ તેમજ દુનિયાની ફેશનેબલ બજારોમાં વેચાય છે અને તેમની ઉંચી માંગ છે.